Controladores

**LECTIO DIVINA – IV. ADVENTNÁ NEDEĽA v roku C**

**POŽEHNANÁ SI TY, KTORÁ SI UVERILA!**



**DNEŠNÉ SLOVO:** Mich 5, 1 – 4; Ž 79; Hebr 10, 5 – 10; Lk 1, 39 – 45

**Výzdoba:** Prázdne jasličky, na ktoré sa položí otvorená Biblia. Vedľa položíme obraz Márie (ten z narodenia), 4 sviečky a vetu: *Čo teda máme robiť?*

**Vhodná pieseň na úvod.**

**ÚVOD:**

*Posledná adventná nedeľa ma už príchuť Vianoc. Kvôli tomu nás dnešné čítania stavajú pred udalosti Vianoc, predstavujú nám účastníkov a pomáhajú nám odkryť hlboký zmysel toho, čo onedlho budeme sláviť. Zdá sa, že všetci sú už pripravení: Betlehem v Judei, Mária... a hlavne Ježiš, ktorý prichádza na tento svet, pripravený plniť Otcovu vôľu, aby nás jeho spása našla a aby navždy zostal s nami.*

**1. Úvodná modlitba**

Dieťa – Ježiš!

Ty si naplnil Duchom Svätým Alžbetu

a Ján poskočil v jej lone.

Takto Alžbeta spoznala tvoju matku,

lebo bola požehnaná medzi ženami,

keďže nosila teba – živého a skutočného Boha, ktorý sa stal človekom.

Bol si to ty, ktorý si ju napĺňal svojou prítomnosťou a láskou.

Božie dieťa,

keďže sa teraz pripravujeme na tvoje narodenie, udeľ nám milosť tvojho Svätého Ducha,

aby sme vedeli spoznať a vážiť si,

čo znamená sláviť moment,

že ty – živý Boh – si sa stal jedným z nás,

narodiac sa z panenskej ženy

a aby sme sa s tebou zjednotili a dostali od teba život.

Amen.

**Povzbudenie:** *Máriina návšteva Alžbety je stretnutím, počas ktorého sa Boží Duch prejaví v jej dome. Alžbeta, inspirovaná týmto duchom, vyznáva Božie materstvo Márie a Mária ohlasuje veľkosť Pána, ktorý zhliadol na poníženosť svojej služobnice. Ján, Alžbetin syn, je v jej lone toho radostným svedkom. Počúvajme.*

**I. LECTIO**

**O čom hovorí text? – Lk 1, 39 – 45**

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Kde sa odohráva táto udalosť? Aké osoby sa objavujú v tejto pasáži?
* Aké dôvody vedú Máriu, aby navštívila Alžbetu? S akým postojom sa vydáva na cestu?
* Čo spôsobuje v Alžbete Máriin pozdrav? Čo povie Alžbeta o Márii, keď ju prijíma vo svojom dome? Čo hovorí Alžbeta o dieťati v Máriinom lone?
* Ako reaguje dieťa Ján na Máriinu návštevu?
* Kvôli čomu Alžbeta volá Máriu požehnanou?



**Iné biblické texty na porovnanie:   
Sdc 1, 15; Jdt 13, 20; Jn 20, 29**

**II. MEDITATIO**

**Čo mne/nám hovorí text?**

***Povzbudenie:*** *Mária je neoddeliteľnou postavou adventu. Dnešné evanjelium nám ju predstavuje ako vzor pre veriacich, ako nositeľku dobrých správ, ako posolkyňu radosti. Vďaka nej Ježiš uskutočnil svoju prvú misijnú cestu. Vďaka nej nás navštívil Spasiteľ. Kiež ho vieme prijať v našom živote a sprostredkovať ho iným.*

* *Alžbeta blahoželá Márii, pretože uverila.* Si šťastný, že si veriaci? V čom môže byť Mária vzorom pre tvoju vieru?
* *Dieťa poskočilo radosťou.* V ktorých momentoch svojho života si zakúsil radosť, keď si sa cítil byť navštívený Pánom?
* *Mária sa vydala na cestu a ponáhľala sa.* Si pripravený konať a dodržiavať náš kresťanský záväzok?
* Nikto nemôže dať to, čo nemá. Čo nosím v svojom srdci (pozitívne alebo negatívne vecí)? Čo zanechávam v druhých, keď sa so mnou stretávajú?

*Po krátkej osobnej meditácii sa v jednoduchosti podelím o svoju úvahu – to, čo text hovorí MNE vzhľadom na moju osobu a  moju situáciu.*

**III. ORATIO**

**Ako odpoviem Pánovi povzbudení jeho Slovom?**

***Povzbudenie:*** *Mária, úprimne veriaca, sa modlí s nami. Spolu s ňou sa cítime navštívení Pánom. Prosme Otca, aby nás pripravil prijať jeho Syna s radosťou.*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou.
* Taktiež sa môže recitovať responzóriový žalm na túto nedeľu (Ž 79)*.*

**IV. CONTEMPLATIO**

**K akému konaniu ma povzbudzuje text?**

***Povzbudenie:*** Sv. Vincent nás povzbudzuje kontemplovať Máriu ako ženu viery a služby, napodobňujúc jej vzorný život. Dcéram kresťanskej lásky hovorí:

*Prozreteľnosť dovolila, že prvé slová vašich pravidiel znejú takto: „Spoločnosť dcér kresťanskej lásky vznikla, aby milovala Boha, slúžila mu a uctievala nášho Pána, svojho zakladateľa a najsvätejšiu Pannu.“ A ako ho budete ctiť vy? Jeho pravidlo to naznačuje, keď dáva spoznávať Boží plán v jej založení: „Aby sme slúžili chudobným a telesne nemocným, dávajúc im všetko, čo potrebujú; aby sme im slúžili i duchovne, aby žili a umierali v milosti...“ Ak máme konať charitu takýmto spôsobom, má to byť výhradne kvôli láske a aby sme sa tak páčili Bohu; a všetky skutky majú vyplývať z nej.*

*Najistejší spôsob, aby sme nadobudli túto lásku, je s veľkou túžbou prosiť Boha, aby sme ju získali. K čomu by vám slúžilo prinášať polievku, lieky chudobným, ak by motívom nebola láska? Toto bolo motívom všetkého toho, čo vykonávala najsvätejšia Panna a všetkých tých dobrých žien, čo slúžievali chudobným pod vedením našej Panej a apoštolov (IX, 38).*

**Predsavzatie:**

* **Vidíme a vieme, že o viere musíme svedčiť práve v týchto dňoch pred Vianocami. Koho mám hľadať a poslúžiť mu práve tak, ako to konala Mária, aby sme mu priblížili Pána?**

**Záverečná modlitba**

Božie dieťa, čakáme ťa.

Túžime, aby si sa narodil v našom živote,

aby si prišiel a naplnil nás sebou.

Preto ťa prosíme, aby si pripravil naše srdcia

a našu myseľ, aby si v nás pôsobil.

Náplň nás láskou,

aby sme ťa hľadali celým srdcom,

a tak v tebe našli plnosť života.

Daruj nám v týchto dňoch špeciálnu citlivosť,

aby sme sa viac zjednotili s tebou,

a tak mohli v tebe nájsť šťastie a pokoj,

ktorý nám môžeš podarovať iba Ty.

Amen.